Käytä altaan huoltamiseen muutama minuutti viikossa ja pidät altaasi käyttökuntoisena useita vuosia!
Porealtaan suodatin olisi hyvä puhdistaa kerran viikossa, jos poreallasta käytetään usein. Puhdista suodatin kuitenkin vähintään kerran kuukaudessa. Irrota suodatin ja puhdista se huuhtelemalla se huolellisesti vedellä. Jos käyttäjät pesevät itsensä vedellä ennen porealtaaseen menoa, vesi ja suodatin pysyvät puhtaina pidempään. Lisäksi itse suodatin tulisi vaihtaa 2-4 kertaa vuodessa uuteen. Suodatin on kätevä vaihtaa samalla kun vaihtaa ulkoporealtaan vedetkin.
Suojaa poreallas jäätymiseltä lämpötilan ollessa kylmä pitämällä se kytkettynä virransyöttöön ja täyttämällä altaaseen riittävästi vettä (kuten normaalikäytössä). Älä tyhjennä turhaan allasta, koska se voi aiheuttaa jäätymisvaurioita. Jos allasta siirretään, tulee se kuitenkin tyhjentää. Pidä tällöin huoli, että tyhjennät altaan kokonaan, myös putket.
Veden arvot vaikuttavat eniten porealtaan veden laatuun. Kun säilytät arvot sopivalla tasolla, vesi on helpompi pitää raikkaana ja puhtaana. Ihanteellinen pH-arvo on 7,2, mutta se voi olla 7,0–7,6. Lisäksi veden optimaalinen emäsarvo (80–120 mg/l) vakauttaa pH-arvoa ja auttaa pitämään pH-arvon oikealla tasolla.